b'\n_START_ARTICLE_\nAnnantehtaan seurakunta\n_START_PARAGRAPH_\nAnnantehtaan seurakunta oli ortodoksinen seurakunta Suoj\xc3\xa4rvell\xc3\xa4 Raja-Karjalassa Suomen Neuvostoliitolle luovuttamalla alueella. Seurakunta kuului Karjalan hiippakunnan  nelj\xc3\xa4nteen valvontapiirin ja k\xc3\xa4sitti Suoj\xc3\xa4rven kunnan etel\xc3\xa4osan. Vuonna 1935 seurakunnan v\xc3\xa4kiluku oli 4\xc2\xa0383._NEWLINE_Seurakunnan vuonna 1889 rakennettu p\xc3\xa4\xc3\xa4kirkko, Annantehtaan kirkko, sijaitsi Karatsalmen kyl\xc3\xa4ss\xc3\xa4, jota kutsuttiin my\xc3\xb6s Annantehtaaksi. Lis\xc3\xa4ksi seurakunnalla oli yhdeks\xc3\xa4n tsasounaa. Tsasounat sijaitsivat Hautavaarassa, Kaipaassa, Salonkyl\xc3\xa4ss\xc3\xa4, Kukonniemess\xc3\xa4, Karatsalmella, Kotaj\xc3\xa4rvell\xc3\xa4, Hantsakanniemess\xc3\xa4 ja kaksi Hyrsyl\xc3\xa4ss\xc3\xa4. Seurakunnan kirkko ja tsasounat tuhoutuivat sodissa, lukuun ottamatta Hautavaaran tsasounaa, joka on nykyisin asuintaloina.\n_START_SECTION_\nHistoria\n_START_PARAGRAPH_\nKreivit\xc3\xa4r Anna Orlova-Tshesmenskaja perusti Suoj\xc3\xa4rven Karatsalmen kyl\xc3\xa4\xc3\xa4n Pyh\xc3\xa4n Annan rautaruukin vuonna 1809. Tehtaan ty\xc3\xb6l\xc3\xa4iset ja kyl\xc3\xa4l\xc3\xa4iset kaipasivat omaa kirkkoa. Ty\xc3\xb6l\xc3\xa4iset ker\xc3\xa4siv\xc3\xa4t rahasumman, jolla rakennettiin Annantehtaan ensimm\xc3\xa4inen kirkko vuonna 1878. Kirkko paloi vuonna 1883. Uusi kirkko rakennettiin vuonna 1889 ja se oli pyhitetty apostolien Pietarin ja Paavalin muistolle. Annantehtaasta muodostettiin Suoj\xc3\xa4rven ortodoksisen seurakunnan alainen kappeliseurakunta vuonna 1896. Vuonna 1920 Suoj\xc3\xa4rven ortodoksinen seurakunta jaettiin kahtia ja Annantehtaan kappelista tuli itsen\xc3\xa4inen seurakunta. Seurakunta lakkautettiin sotien j\xc3\xa4lkeen muiden luovutettujen alueiden seurakuntien tavoin.'